കൊച്ചി മെട്രോ: ഉമ്മന് ചാണ്ടിയും രമേശ് ചെന്നിത്തലയും ഉള്പ്പെട്ട കേസ് റദ്ദാക്കി കൊച്ചി: കൊച്ചി മെട്രോയില് സംഘം ചേര്ന്ന് അതിക്രമിച്ച് കയറി യാത്ര നടത്തിയ കേസില് മുന് മുഖ്യമന്തി ഉമ്മന് ചാണ്ടിയും രമേശ് ചെന്നിത്തലയും അടക്കമുള്ള ജനപ്രതിനിധികള്ക്കും യു.ഡി.എഫ്. നേതാക്കള്ക്കുമെതിരായ കേസ് കോടതി റദ്ദാക്കി. ജനപ്രതിനിധികള് പ്രതികളായ കേസുകള് വിചാരണ ചെയ്യുന്ന എറണാകുളത്തെ പ്രത്യേക കോടതിയാണ് കേസുകള് തള്ളിയത്. മെട്രോ ഉദ്ഘാടനത്തിന് ക്ഷണിക്കാത്തതില് പ്രതിഷേധിച്ചാണ് ഉമ്മന് ചാണ്ടിയുടെ നേതൃത്വത്തില് യു.ഡി.എഫ് നേതാക്കന്മാര് 2017 ജൂണ് 20 ന് ജനകീയ യാത്ര നടത്തിയത്. അന്യായമായി സംഘം ചേരല്, കലാപത്തിന് ശ്രമം, മെട്രോ നിയമലംഘനം തുടങ്ങിയ കുറ്റങ്ങള് ചുമത്തിയാണ് പൊലീസ് കേസെടുത്തത്. എം.പിമാരായ ഹൈബി ഈഡന്, ബെന്നി ബഹനാന് എം.എല്.എമാരായ അന്വര് സാദത്ത്, പി.സി. വിഷ്ണുനാഥ് അടക്കം 14 പേര് പ്രതികളായിരുന്നു. മെട്രോ അധികൃതര് നല്കിയ പരാതിയിലാണ് പൊലീസ് കേസെടുത്തത്. തങ്ങള് കുറ്റമൊന്നും ചെയ്തിട്ടില്ലന്നും പ്രതിഷേധിക്കാനുള്ള അവകാശമുണ്ടന്നുമുള്ള നിലപാടാണ് യുഡിഎഫ് നേതാക്കള് സ്വീകരിച്ചത്.